Անդրեի և Ուոլի մեղվի արկածները

Անդրեի և Ուոլի մեղվի արկածները (անգլ.՝ The adventures of André and Wally B.), ամերիկյան կարճամետրաժ մուլտֆիլմ, որը նկարահանվել է 1984 թվականին Փիքսար ընկերության կողմից և  ցուցադրվել Խաղալիքների պատմություն լիամետրաժ մուլտֆիլմի ցուցադրությունից առաջ։ Ռեժիսորն Էլվի Ռեյ Սմիթն է։
Առաջին համակարգչային մուլտֆիլմն է մարդկության պատմության մեջ։


== Սյուժե ==
Առավոտյան անտառ։ Նոր արթնացած Անդրե անունով մարդուկին, որը որոշել է զբոսնել ծառերի մոտակայքում, հետապնդում է Ուոլի մեղուն, որն ուզում է խաղալ նրա հետ։ Սակայն Անդրեն չի ցանկանում խաղալ։ Նա մատով է ցույց տալիս Ուոլիի հետին ֆոնը։ Մեղուն շրջվում է, իսկ Անդրեն ծիծաղելով փախչում է։ Ուոլիին դա դուր չի գալիս։ Նա հասնում է Անդրեին և խայթում նրան։ Իրենից գոհ` նա հետ է թռչում, բայց Անդրեն նրա վրա է նետում իր գլխարկը, և մեղուն արագ թռչում է։


== Կերպարներ ==
Անդրե (անգլ. André), զվարճալի մարդուկ, որն ունի մեծ քիթ, հագին` կարմիր գլխարկ, սպիտակ նախշավոր շապիկ, կարմիր վարտիք, ձեռնոցներ և կոշիկներ։ Նա չի սիրում խաղալ։ Անհրաժեշտության դեպքում հակառակորդի վրա է նետում իր գլխարկը։
Ուոլի  (անգլ. Wally B.), ուրախ մեղու, որը սիրում է խաղալ, բայց չի սիրում, երբ իրեն գրգռում և իրենից փախչում են։ Անհրաժեշտության դեպքում խայթում է նեղացնողին։


== Ֆիլմի պատմություն ==
Ֆիլմի հետ աշխատանքներն սկսել են դեռ 1983 թվականից՝  Փիքսար համակարգչային գրաֆիկների մշակման խմբում։ Խմբի ամունն էր «Lucasfilm Graphics Group», և այն հիմնադրել էր Էդ Քեթմելլը։ Այդ ժամանակ խումբն արդեն աշխատում էր Աստղային պատերազմներ և  Աստղային ճանապարհ ֆիլմերի հատուկ էֆեկտների ուղղությամբ։ Բայց կերպարների անիմացիայի մասին խումբը չէր էլ մտածում։ Ամեն ինչ փոխվում է, երբ խմբի անդամ է դառնում երիտասարդ նկարիչ-մուլտիպլիկատոր Ջոն Լասսետերը։ Նա շատ էր հետաքրքրվում համակարգչային տեխնոլոգիաներով, ինչի համար նրան չէին սիրում Դիսնեյ ընկերությունում, որտեղ նա նախկինում աշխատում է։
Դիսնեյի «Գահ» ֆիլմի թողարկումից հետո Լասսետերը խորը տպավորվել է այն տեխնոլոգիաներով, որոնք կարող է համակարգիչը առաջարկել նկարչին։ Սակայն, «Disney» կազմակերպությունը ոչինչ լսել անգամ չէր  ցանկանում ծախսատար տեխնոլոգիաների մասին։ «Գահ»-ը անշահութաբեր նախագիծ է որակվել, իսկ «Disney»-ը չէր ցանկանում ռիսկի դիմել։ Դրա համար, Լասսետերն ստիպված էր «Disney»-ից տեղափոխվել «Lucasfilm»:

Ֆիլմն, այնուամենայնիվ, ստեղծվում է։ Լասսետերին աշխատանքի են ընդունում որպես մուլտիպլիկատոր, սակայն սկզբում Լուկասը թերահավատորեն էր վերաբերվում մուլտիպլիկատորին։ Նրան աշխատանքի ընդունելու համար միջնորդում են Էդ Քետմելլը և Ռեյ Սմիթը։ Լասսետերը դառնում է այդ մուլտֆիլմի մուլտիպլիկատորը, իսկ Էլվի Ռեյ Սմիթը՝  ռեժիսորը։ Լասսետերը նաև հորինում է մուլտֆիլմի գլխավոր հերոսների՝ Անդրեի և Ուոլիի անունները, որոնք դրվել են Անդրե Գրեգորիի և Ուոլի Շոունի պատվին. վերջիններս «Իմ ընթրիքն Անդրեի հետ» ֆիլմի հերոսներն են։
Երկու տարի անց Սթիվ Ջոբսը գնում է «Lucasfilm» ընկերությունը։ Ընկերության նոր ղեկավարն է դառնում մուլտֆիլմի ռեժիսոր Էլվի Ռեյ Սմիթը։ Հենց նա է առաջին անգամ մտածել ընկերությանը տալ «Pixar» անվանումը։ Այսպես «Lucasfilm» ընկերության ենթաբաժինը դառնում է անիմացիոն «Փիքսար» ստուդիա։
Ավելի ուշ «Disney»-ը գնել է «Pixar» ընկերությունը։ Լեսսետերը եղել է «Pixar» ընկերության հիմնադիրներից մեկը և դրա առաջին մուլտֆիլմի՝ Խաղալիքների պատմության ռեժիսորը, որի հետ մեկտեղ ցուցադրել է «Անդրեի և Ուոլի մեղվի արկածները» մուլտֆիլմը։


== Ծանոթագրություններ ==


== Արտաքին հղումներ ==
André and Wally B.(անգլ.) ֆիլմը Internet Movie Database կայքում